Uredba Sveta (EGS) št. 1346/78

z dne 19. junija 1978

o spremembi Uredbe (EGS) št. 2358/71 o skupni ureditvi trga za semena

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker je Uredba Sveta (EGS) št. 2358/71 z dne 26. oktobra 1971 o skupni ureditvi trga za semena [3], kakor je bila nazadnje spremenjena z Uredbo (EGS) št. 1167/77 [4], predvidela, pod določenimi pogoji, dodelitev pomoči za proizvodnjo semen; ker se o dodelitvi te pomoči odloča vsako leto za tržno leto, ki se prične naslednje leto;

ker je proizvodnja semena pri večini sort večletne narave; ker bi bilo treba za izboljšano načrtovanje proizvodnje pomoč, določeno na dosedanji način, nadomestiti s pomočjo, določeno za dve zaporedni tržni leti;

ker je treba imeti ustrezne informacije o stanju in potencialnem razvoju na trgu Skupnosti; ker sistem, ki je v veljavi v Skupnosti, omogoča zbiranje potrebnih informacij za semena, proizvedena v Skupnosti, saj določa, da se lahko tržijo samo potrjena semena, proizvedena v uradno odobrenih obratih ali na podlagi uradno registriranih pogodb; ker se poleg tega Skupnost večinoma oskrbuje na podlagi pogodb o razmnoževanju, sklenjenih s proizvajalci semen iz držav nečlanic; ker bi bilo torej treba zahtevati registracijo teh pogodb za vrste, ki igrajo pomembno vlogo v oskrbi trga Skupnosti; ker bi morala za te informacije veljati obveznost statistične tajnosti, zato da se zainteresiranim strankam zagotovi, da ne bodo uporabljeni v druge namene, kakor za omogočanje pridobivanja povsem objektivnih podatkov,

SPREJEL NASLEDNJO UREDBO:

Člen 1

Uredba (EGS) št. 2358/71 se spremeni:

(a) Drugi pododstavek člena 3(1) se nadomesti z naslednjim:

"Ta pomoč, ki je enotna po vsej Skupnosti za vsako vrsto ali skupino sort, se določi vsaki dve leti pred 1. avgustom za tržno leto, ki se prične naslednje leto, in za naslednje tržno leto. Za tržni leti 1978/79 in 1979/80 pa se pomoč določi pred 1. julijem 1978. Če pride v dveletnem obdobju, za katero je določena pomoč, do resne ogroženosti stabilnosti trga v Skupnosti, lahko Svet na predlog Komisije s kvalificirano večino določi, da se pomoč za drugo leto zadevnega obdobja spremeni. Tako spremembo je treba določiti pred 1. avgustom v letu pred uporabo pomoči."

(b) Doda se naslednji člen:

"Člen 3a

1. Za nekatere vrste se lahko od 1. februarja 1979 zahteva, da vse pogodbe o razmnoževanju, sklenjene med semenarskim obratom ali pridelovalcem semena v Skupnosti in proizvajalcem semena iz tretje države, obvezno registrirajo organi, ki jih v ta namen imenuje vsaka država članica.

2. Države članice Komisiji redno sporočajo statistične podatke o registraciji pogodb o razmnoževanju.

3. Podatki, povezani z registracijo pogodb o razmnoževanju, se lahko uporabijo samo za namene uporabe te uredbe.

4. Podrobna pravila o uporabi tega člena in zlasti opredelitev pogodbe o razmnoževanju semena ter seznam vrst iz odstavka 1 se sprejmejo v skladu s postopkom iz člena 11."

Člen 2

Ta uredba začne veljati 1. julija 1978.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 19. junija 1978

Za Svet

Predsednik

P. Dalsager

[1] UL C 85, 10.4.1978, str. 31.

[2] UL C 101, 26.4.1978, str. 10.

[3] UL L 246, 5.11.1971, str. 1.

[4] UL L 137, 3.6.1977, str. 1.

--------------------------------------------------